Staatsversekeraar 'wesenlik bankrot' weens onluste | Maroela Media
Staatsversekeraar 'wesenlik bankrot' weens onluste
Mense stap in Julie vanjaar verby 'n uitgebrand motorwrak in die Durban-omgewingin KwaZulu-Natal. Sasria sê hy verwag eise kan tot R25 miljard beloop. (Foto: Rajesh Jantilal/AFP)
Sasria, die staatsbeheerde versekeraar teen onluste, is tans bankrot.
Bajabulile Jabu Mthiyane, finansiële direkteur van Sasria, het vandeesweek aan die nasionale raad van provinsies (NRP) se gekose komitee oor finansies gesê die opstande wat die land in Julie geruk het, het 'n andersins finansieel gesonde instelling 'n gevoelige knou gegee.
Netto eise by Sasria beloop in hierdie stadium R13,8 miljard, terwyl die instelling 'n historiese verlies van R12,1 miljard gely het.
"As jy kyk na die toestand van ons balansstaat, is ons bankrot omdat ons laste tans ons bates verreweg oorskry," het Mthiyane aan LP's gesê.
Sy sê Sasria verwag egter dat die R3,9 miljard wat die regering reeds beloof het, van November af ontvang sal word. Geld van herversekeraars sal ook mettertyd begin inkom, wat 'n verdere inspuiting van nagenoeg R7 miljard beloop.
Sasria verwag dat eise weens die oproer, wat veral KwaZulu-Natal en Gauteng lamgelê het, tussen R20 miljard en R25 miljard gaan beloop. Altesame 70% van verliese is in KwaZulu-Natal opgeteken.
Cedrick Masondo, besturende direkteur van Sasria, sê die versekeraar het aanvanklik eise van nagenoeg R15 miljard weens die oproer verwag. Voordat alle eise ingedien is, kan 'n presiese syfer egter nie gegee word nie.
Masondo sê hoewel die opstande nie onverwags was nie en die versekeraar voorsiening moet maak vir sekere gebeure – selfs al is die kans daarop uiters skraal – het die omvang van die skade Sasria onkant betrap.
Altesame 98% van eise is reeds opgeteken en groot vordering is gemaak met die verwerking van eise. Sowat 40% van eise sal nog vanjaar afgehandel word en eise van R2,8 miljard is reeds uitbetaal.
Dié foto wat in Julie vanjaar geneem is, wys 'n geplunderde winkel in Dr. Pixley Ka Semestraat in Durban. (Foto: Rajesh Jantial/AFP)
Masondo sê daar is aanvanklik gewerk om eise van minder as R20 miljoen teen Oktober vanjaar af te handel. Eise van R60 miljoen of meer kan tot twee jaar duur. Die aanvanklike teiken was om kleiner eise so gou moontlik te verwerk en kleiner sakelui terug op hul voete te help.
Sasria moes sommige van sy beleggings losmaak om te verseker hy het genoeg kontant om eise te hanteer.
"Sasria het 'n balansstaat van R9 miljard en eise van tussen R20 miljard en R25 miljard staar ons in die gesig. Dit is 'n gaping wat gevul moet word," sê hy.
DA-LP Dennis Ryder sê Sasria het tot dusver uitstekend gepresteer en het – sover hy weet – nog nooit bakhand vir 'n reddingsboei by die tesourie gestaan nie.
"Sasria vaar uitsonderlik goed. Die feit is, dit wat in Julie gebeur het, het bitter min met Sasria te doen gehad. Ek dink niemand het dit verwag nie, allermins Sasria," het Ryder gesê.
"Die manier waarop Sasria op die voorvalle en die opstand gereageer het, is lofwaardig."
Ryder sê die vraag moet egter gevra word oor wat sal gebeur as 'n soortgelyke opstand die land wéér tref.
"Wat gebeur die volgende keer dat mnr. Zuma tronk toe gaan of as daar soortgelyke onluste uitbreek? Is daar 'n kans dat dit 'n veel groter las op die tesourie gaan plaas?"
Ryder het ook gewaarsku dat hulp van R3,9 miljard aan Sasria beloof is, maar dié toewysing is nog nie afgehandel nie.
"Suid-Afrika moet die geld vind."
Masondo het aan die komitee gesê Sasria betaal die afgelope sowat 'n dekade verantwoordelik dividende aan die aandeelhouer – dus die regering – en dat die vereniging uiters verstandig met sy geld te werk gaan.
Mthiyane het ook aan die komitee gesê Sasria het reeds 'n toename in sy bruto premies ondervind. Dit het van R2,7 miljard tot R3,4 miljard toegeneem.
Sy sê daar was ná die oproer 'n groter vraag na die Sasria-produk en die vereniging sal sy premies na verwagting oor die volgende paar jaar moet verhoog.
Daar is egter steeds 'n tekort van miljarde rande wat van êrens verhaal moet word.
In die nuus RTMC
Matrikulant 'vlieg deur lug' toe bakkie bromponie tref
Dwaalkoeël by begrafnis tref inwoner van ouetehuis
Wat is nuus? Bankrot soos die res van die land.
Intussen wag ons steeds om te hoor en sien wie was agter die beplande aksies. Ons wil weet!!!!
Ag moet nie bekomerd wees die belastingbetalers sal belas word om die fonds te bekragtig.
En wie moet ons bedank….ons almal weet presies wie verantwoordelik gehou moet word, maar ja die voos betaaldr belastingbetaler sal seker maar weer die spit moet afbyt